Limpopo-boer oorleef vyfde aanval in minder as ŉ jaarJapie en Christina du Toit. Foto: Verskaf Du Toit en sy vrou, Christina (55), is omstreeks 03:00 die oggend deur ses gewapende rowers in hul huis oorval. “Ek het griep en daarom het my vrou die aand in die spaarkamer geslaap,” het hy aan Maroela Media vertel. “Ek het wakker geword van my vrou se stem wat angstig geklink het, toe drie van die rowers in my kamer instap. Hulle was gewapen en het geld en vuurwapens geëis,” het hy gesê. Du Toit het die kluis se sleutels aan die rowers oorhandig waarna hulle R5 000 kontant, drie gewere, een handwapen en ander huishoudelike items gevat het. Hulle het toe met Du Toit se Toyota Hilux-bakkie en Mercedes ML op die vlug geslaan. Kol. Ronel Otto, polisiewoordvoerder, het gesê een verdagte, David Mokgetle (38), is later in Mamelodi, Pretoria, vasgetrek. Du Toit se bakkie is ook daar gevind. Mokgetle het reeds in die hof op ŉ aanklag van huisbraak verskyn en word met verskeie ander misdade in Limpopo en Mamelodi verbind. Die plaashuis waar die inbraak plaasgevind het. Foto: Verskaf Volgens Du Toit is hy reeds die derde geslag op die plaas en boer hy sedert 1975 heeltyds met graan en vee. Die Du Toit’s was egter die afgelope paar maande keer op keer die slagoffers van ŉ vlaag aanvalle in die gebied. In September 2014 was daar ŉ inbraak in die huis terwyl die egpaar met vakansie was en iemand die huis vir hulle opgepas het. In Desember is daar by die kantoor op die plaas ingebreek en in Januarie by Du Toit se seun se huis, ongeveer 400 meter verder op die plaas. In Februarie is die egpaar ook tydens ŉ gewapende roof aangehou. “My seuns is saam met my hier op die plaas en hulle sal die vierde geslag wees. Om eerlik te wees, oorweeg ons nou al ons opsies. Ons het reeds al die plekke waar hulle ingebreek het herstel en is besig om ons veiligheid aansienlik te verbeter. Maar die lank en die kort is, as ons hier wil bly, sal ons in ŉ tronk moet bly. En ek het op hierdie plaas grootgeword. Ons het nog nie ŉ besluit geneem nie … maar ons oorweeg al ons opsies.”